CELEX: 32013R1384
Language: lt
Date: 2013-12-17 00:00:00
Title: 2013 m. gruodžio 17 d. Europos Parlamento ir Tarybos reglamentas (ES) Nr. 1384/2013, kuriuo iš dalies keičiamas Tarybos reglamentas (EB) Nr. 55/2008, įvedantis autonomines prekybos lengvatas Moldovos Respublikai

28.12.2013   
            
            
               LT
            
            
               Europos Sąjungos oficialusis leidinys
            
            
               L 354/85
            
         EUROPOS PARLAMENTO IR TARYBOS REGLAMENTAS (ES) Nr. 1384/2013
   2013 m. gruodžio 17 d.
   kuriuo iš dalies keičiamas Tarybos reglamentas (EB) Nr. 55/2008, įvedantis autonomines prekybos lengvatas Moldovos Respublikai
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 207 straipsnio 2 dalį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   laikydamiesi įprastos teisėkūros procedūros (1),
   kadangi:
   
               (1)
            
            
               Tarybos reglamentu (EB) Nr. 55/2008 (2) Moldovos Respublikai (toliau – Moldova) nustatyta speciali autonominių prekybos lengvatų sistema. Taikant tą sistemą, visi Moldovos kilmės produktai (išskyrus tam tikrus žemės ūkio produktus, išvardytus to reglamento I priede, kuriems nustatytos ribotos lengvatos – atleidimas nuo muitų neviršijant tarifinių kvotų arba muitų sumažinimas) gali laisvai patekti į Sąjungos rinką;
            
         
               (2)
            
            
               remdamasi Europos kaimynystės politika, ES ir Moldovos Europos kaimynystės politikos veiksmų planu ir Rytų partnerystės projektu, Moldova priėmė plataus užmojo politinės asociacijos ir tolesnės ekonominės integracijos su Sąjunga darbotvarkę. Moldova taip pat padarė didelę pažangą derindama savo teisės aktų nuostatas su Sąjungos teisės aktais ir standartais;
            
         
               (3)
            
            
               2013 m. birželio mėn. baigtos nuo 2010 m. sausio mėn. vykusios derybos dėl naujo asociacijos susitarimo, kuris apima Sąjungos ir Moldovos išsamios ir visapusiškos laisvosios prekybos erdvės sukūrimą. Tame susitarime numatyta visiškai liberalizuoti dvišalę prekybą vynu;
            
         
               (4)
            
            
               siekiant paremti Moldovos pastangas pagal Europos kaimynystės politiką ir Rytų partnerystės projektą ir Moldovai atverti patrauklią bei patikimą rinką jos vyno eksportui, vyno importas iš Moldovos į Sąjungą turėtų būti liberalizuotas nedelsiant;
            
         
               (5)
            
            
               siekiant užtikrinti nenutrūkstamus prekybos srautus iš Moldovos ir teisinį aiškumą ūkinės veiklos vykdytojams, būtina, kad autonominės prekybos lengvatos būtų taikomos be pertraukų iki Reglamente (EB) Nr. 55/2008 numatytos jų galiojimo pabaigos datos;
            
         
               (6)
            
            
               todėl Reglamentas (EB) Nr. 55/2008 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 55/2008 iš dalies keičiamas taip:
   
               1)
            
            
               16 straipsnio trečia, ketvirta ir penkta pastraipos išbraukiamos;
            
         
               2)
            
            
               I priedo 1 punkto lentelėje išbraukiama paskutinė eilutė (eilės Nr. 09.0514) „Šviežių vynuogių vynas, išskyrus putojantį vyną“.
            
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   Jis taikomas nuo 2014 m. sausio 1 d.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. gruodžio 17 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         L. LINKEVIČIUS
      
   
   
      (1)  2013 m. gruodžio 10 d. Europos Parlamento pozicija (dar nepaskelbta Oficialiajame leidinyje) ir 2013 m. gruodžio 16 d. Tarybos sprendimas.
   
      (2)  2008 m. sausio 21 d. Tarybos reglamentas (EB) Nr. 55/2008, įvedantis autonomines prekybos lengvatas Moldovos Respublikai ir iš dalies keičiantis Reglamentą (EB) Nr. 980/2005 bei Komisijos sprendimą 2005/924/EB (OL L 20, 2008 1 24, p. 1).